અમદાવાદમાં રિક્ષામાં બે જણ બેસી શકે તેવો પહેલા કાયદો હતો, પણ વિનોદ ભટ્ટની મુશ્કેલી અંગે સહાનુભૂતિપૂર્વક વિચારણા કર્યા બાદ રિક્ષામાં ત્રણ જણ બેસી શકે તેવો કાયદો કરવામાં આવ્યો છે એવી એક લોકવાયકા છે. પાઠકસાહેબે પતિ, પત્ની ને બાળકોના મંગલ ત્રિકોણની એ સુંદર કવિતા લખી છે. વિનોદના જીવનમાં બે પત્ની ને એક પતિ એવો વિલક્ષણ ત્રિકોણ રચાયો છે. એ વિલક્ષણ છે તે તો સ્પષ્ટ છે, પણ મંગલ પણ છે એ એની એથી પણ મોટી વિલક્ષણતા છે. આ મંગલ ત્રિકોણનું એક દશ્ય મને યાદ છેઃ